
Parlamentul României

Camera Deputaţilor

Comisia pentru apărare, ordine                                                                                                                                                        Bucureşti, 24.09.2002

publică şi siguranţă naţională                                                                                                                                                           P.L. nr.438/2002
Nr.32/604

RAPORT

asupra proiectului de Lege pentru ratificarea Acordului între Guvernul României, Guvernul Republicii Slovace, Cabinetul de Miniştri al Ucrainei şi Guvernul Republicii Ungare privind înfiinţarea batalionului multinaţional de geniu, semnat la Budapesta, la 18 ianuarie 2002
1. În conformitate cu prevederile art.89 din Regulamentul Camerei Deputaţilor, Comisia pentru apărare, ordine publică şi siguranţă naţională a
fost sesizată spre dezbatere şi avizare în fond, în procedură obişnuită, cu proiectul de Lege pentru ratificarea Acordului între Guvernul României, Guvernul Republicii Slovace, Cabinetul de Miniştri al Ucrainei şi Guvernul Republicii Ungare privind înfiinţarea batalionului multinaţional de geniu, semnat la Budapesta, la 18 ianuarie 2002.

     Comisia pentru politică externă, sesizată spre dezbatere şi avizare, cu nr.438, a hotărât avizarea favorabilă a proiectului de lege, în forma prezentată de iniţiatori.

      Consiliul Legislativ, cu nr.750/10.06.2002, a avizat favorabil, cu unele observaţii, acest proiect de lege.

      Proiectul de lege a fost iniţiat în scopul ratificării acordului menţionat. Încheierea Acordului relevă nivelui atins de cooperare în domeniul militar dintre România şi statele vecine, membre NATO sau ale Parteneriatului pentru Pace, şi demonstrează disponibilitatea forţelor armate ale părţilor de a se pune în slujba protejării vieţii şi protejării populaţiei civile. Părţile Contractante au decis să înfiinţeze o forţă multinaţională care să desfăşoare operaţiuni de asistenţă, în caz de dezastru, care vor contribui semnificativ la limitarea pagubelor şi a consecinţelor calamităţilor naturale ce se vor produce în bazinul râului Tisa. Prevederile Acordului sunt în concordanţă cu principiile dreptului internaţional şi corespund legislaţiei interne a fiecăruia dintre cele patru state. 

      Proiectul de Lege face parte din categoria legilor ordinare şi se adoptă potrivit art.74 alineatul (2) din Constituţie.

2. La dezbaterea proiectului de lege a participat în calitate de invitat, conform prevederilor art.51 şi art.52 din Regulamentul Camerei
Deputaţilor, doamna Sofia Balaban, consilier juridic în  Ministerul Apărării Naţionale.

3. La lucrările comisiei au fost prezenţi 23 deputaţi din totalul de 26 de membri ai comisiei.
Proiectul de lege a fost adoptat cu toate cele 23 de voturi ale deputaţilor prezenţi.

În urma dezbaterii, în şedinţa din 24 septembrie 2002, comisia propune adoptarea fără modificări a proiectului de lege.

